A hálaadási családi vacsoráknak az Egyesült Államokban jellegzetes étele a pulykasült; ez az étel legalább annyira egybeforrt az ünneppel, mint a karácsonnyal a karácsonyfa. A hagyomány, mely szerint az elnöknek minden évben pulykát adományoznak, 1947-től áll fenn, amikor Harry S. Truman volt az elnök; számos forrás tévesen neki tulajdonítja azt a hagyományt is, hogy az elnök megkegyelmez az állatnak. A Truman Könyvtár szerint azonban nem létezik dokumentum, beszéd, újságcikk, fénykép vagy bármilyen más korabeli feljegyzés, amely azt igazolná, hogy Truman valaha is kegyelmet adott egy pulykának; vannak bizonyítékai, hogy néhányról nyilvánosan kijelentette, hogy evett belőle. Az Eisenhower Elnöki Könyvtár gyűjteményében lévő dokumentumok igazolják, hogy Dwight D. Eisenhower megette azokat a pulykákat, amelyeket két elnöki ciklusa alatt kapott. John F. Kennedy elnök spontán módon megkegyelmezett egy pulykának 1963. november 18-án, mindössze négy nappal az ellene elkövetett merénylet előtt. A pulykának a nyakába a „Jó étvágyat, elnök úr!” feliratot akasztották. Kennedy visszaküldte a hatalmas, 25 kilós pulykát a farmra azzal, hogy „hagyjuk még nőni”. Legalább egy újság, a "Los Angeles Times" főcíme kegyelemnek nevezte az elnök döntését, bár maga Kennedy nem kegyelemként hivatkozott rá. Richard Nixon szintén életben hagyott párat a pulykák közül, amelyeket elnökként kapott.